arnastofnun/IGC-2024 huggingface dataset:
Fótboltafélagið Hvöt

Fótboltafélagið Hvöt var fyrsta knattspyrnufélag kvenna á Íslandi. Það var stofnað árið 1914 á Ísafirði og fyrsta stjórn þess var skipuð af Guðrúnu Skúladóttur, formanni, Bergþóru Árnadóttur og Ingibjörgu Helgadóttur en leiðbeinandi liðsins var Einar Oddur Kristjánsson, gullsmiður. Félagið starfaði á árunum 1914 til 1916 og kepptu stúlkurnar innbyrðis auk þess sem þær kepptu við strákafélög í bænum, svokölluð "púkafélög".
Tarragona

Tarragona er hafnarborg í samnefndu héraði og sjálfsstjórnarsvæðinu Katalóníu á Spáni. Borgin er suður af Barselóna og hefur um 131.500 íbúa (2017).

Upphaf borgarinnar má rekja allt til 5. aldar fyrir Krist. Rómversku rústirnar Tarraco eru á minjaskrá UNESCO. Þar er hringleikahús.

Í Tarragona eru haldnar bæjarhátíðir og er Santa Tecla þeirra stærst.
Sykurfura

Sykurfura (fræðiheiti "Pinus lambertiana") er hávaxnasta og gildvaxnasta furutegundin, og hefur lengstan köngul allra barrtrjáa. Fræðiheitið "lambertiana" var gefið af Breska grasafræðingnum David Douglas, sem nefndi tegundina til heiðurs enska grasafræðingnum, Aylmer Bourke Lambert. Hún er ættuð frá fjöllum Kyrrahafsstrandar Norður-Ameríku, frá Oregon gegn um Kaliforníu til Baja California.
Handknattleiksárið 2015-16

Handknattleiksárið 2015-16 var keppnistímabilið í íslenskum handknattleik sem hófst haustið 2015 og lauk vorið 2016. Haukar urðu Íslandsmeistarar í karlaflokki en Grótta í kvennaflokki, annað árið í röð.

Kvennaflokkur.

Úrvalsdeild.

Gróttustúlkur urðu Íslandsmeistarar í meistaraflokki kvenna öðru sinni. Keppt var í fjórtán liða deild með tvöfaldri umferð. Því næst tók við úrslitakeppni átta efstu liða. Árið eftir var tekin upp deildaskipting og féllu sex neðstu liðin því niður um deild.

Úrslitakeppni.

"8-liða úrslit"

"Undanúrslit"

"Úrslit"

Bikarkeppni HSÍ.

Stjarnan sigraði í bikarkeppninni.

"Undanúrslit"

"Úrslit"
Jennifer Doudna

Jennifer Anne Doudna (fædd 19. febrúar 1964) er bandarískur lífefnafræðingur. Hún er prófessor við efnafræði, efnaverkfræði og frumulíffræðideild við Kaliforníuháskóla í Berkeley. Doudna hefur stundað rannsóknir við Howard Hughes Medical Institute (HHMI) frá 1997 og frá 2018 er hún rannsakandi við Gladstone Institutes og prófessor við Kaliforníuháskóla í San Francisco.

Doudna er leiðandi í erfðatækni sem hefur verið kölluð „CRISPR-byltingin“ en hún lagði grunn að og stýrði þróun á erfðabreytingum með CRISPR tækni. Árið 2012 voru Doudna og Emmanuelle Charpentier fyrst til þess að stinga upp á að CRISPR/Cas9 mætti nota til að forrita og breyta genum. Það er núna talin ein mesta uppgötvun í sögu líffræði.

Árið 2018 fékk Doudma norsku verðlaunin Kavliprisen ásamt Emmanuelle Charpentier og Virginijus Šikšnys.

Doudna vann til Nóbelsverðlaunanna í efnafræði árið 2020 ásamt Charpentier fyrir uppgötvun CRISPR/Cas9-erfðatækninnar.
3. deild karla í körfuknattleik

3. deild karla er neðsta deild karla í körfuknattleik á Íslandi en Körfuknattleikssamband Íslands fer með málefni íþróttarinnar á Íslandi. Deildin var stofnuð árið 2015. Gnúpverjar urðu fyrstu meistarar deildarinnar er þeir lögðu Laugdæli í úrslitaleik um titilinn.
Alþjóðasamningur um öryggi mannslífa á hafinu

Alþjóðasamningur um öryggi mannslífa á hafinu eða SOLAS-samþykktin er alþjóðlegur hafréttarsamningur um lágmarksöryggiskröfur við smíði, búnað og rekstur kaupskipa. Skip sem sigla undir fána aðildarríkis samningsins eru skuldbundin til að uppfylla kröfur hans. Alþjóðasiglingamálastofnunin ber ábyrgð á samningnum.

Samningurinn var samþykktur árið 1974 og tók gildi 25. maí 1980. Í nóvember 2018 voru aðildarríki 164 talsins. 99% kaupskipaflota heimsins í tonnum talið siglir undir fána einhvers þessara ríkja. Ísland fullgilti samninginn árið 1984.

Ákvæði.

SOLAS-samþykktin kveður á um að fánaríki tryggi að skip sem sigla undir þeirra fána uppfylli lágmarkskröfur til smíði, búnaðar og reksturs kaupskipa. Samningurinn er mjög umfangsmikill. Hann skiptist í 14 kafla, sem síðan skiptast í undirkafla. Aðeins Kafli V gildir um öll skip og báta. Í köflunum er síðan vísað í ítarlegri staðla („kóða“) fyrir útfærslu einstakra þátta.

Saga.

Fyrsta SOLAS-samþykktin var gerð í kjölfarið á "Titanic"-slysinu 1914 og kvað meðal annars á um fjölda björgunarbáta og stöðuga talstöðvarvakt. Samþykktin tók aldrei gildi vegna Fyrri heimsstyrjaldarinnar. Nýrri útgáfur hennar voru gefnar út 1929 og 1948.

Alþjóðasiglingamálastofnunin var stofnuð 1948 og var fyrsta verkefni hennar að endurskoða SOLAS-samninginn. Nýr samningur var gerður 1960. Samningurinn hafði mikla þýðingu sem alþjóðlegt regluverk í samræmi við þróun nútímakaupskipa.

Árið 1974 var samningnum breytt verulega, aðallega til að hraða breytingum í takt við þróun skipa. Þannig var þögult samþykki nóg til að breytingar tækju gildi í stað yfirlýsts samþykkis áður. Samningnum hefur oft verið breytt síðan þá og er því oft talað um SOLAS-samþykktina, með breytingum.

Árið 1975 var ákveðið að nota metrakerfið í framtíðarútgáfum samþykktarinnar og árið 1988 var Morse-lykillinn lagður af og alþjóðlegt neyðar- og öryggiskerfi fjarskipta á sjó, GMDSS, tekið upp í staðinn.
Hulda Vigdísardóttir

Hulda Vigdísardóttir (f. 1994) er íslenskur málfræðingur, þýðandi, útgefandi og fyrirsæta.

Vorið 2013 útskrifaðist hún frá Menntaskólanum í Reykjavík og tveimur árum síðar brautskráðist hún með B.A.-próf í íslensku og þýsku frá Háskóla Íslands. Ári síðar, í október 2016, lauk hún meistaraprófi þaðan í íslenskri málfræði, þá 22 ára. Hulda er dóttir Vigdísar Hjaltadóttur og Steingríms Gunnarssonar.

Hulda tók þátt í Ljósmyndakeppni Íslands 2012–2013, raunveruleikaþætti á Skjá einum. Hulda hafnaði í 2. sæti.

Árið 2018 gaf Hulda út íslenska þýðingu ævintýrsins um hnotubrjótinn og músakónginn eftir E. T. A. Hoffmann og var það í fyrsta sinn sem verkið kom út á íslensku.

Hulda var krýnd Queen Beauty Iceland 2020 í Miss Universe Iceland og keppir fyrir Íslands hönd í Queen Beauty Universe.
Bikarfléttuætt

Bikarfléttuætt (fræðiheiti: "Cladoniaceae") er ætt fléttna sem innihélt 570 tegundir árið 2008. Fulltrúar tveggja ættkvísla bikarfléttuættar finnast á Íslandi. Af ættkvíslinni "Cladonia" finnast 56 tegundir á Íslandi en af ættkvíslinni "Pilophorus" finnast tvær tegundir.

Tegundir af bikarfléttuætt hafa blaðkennt eða hreisturkennt frumþal. Upp af frumþalinu vex runnlaga greinótt þal sem endar í bikörum, oddum eða greinast frekar.
Mýraflóki

Mýraflóki (fræðiheiti: "Rhododendron tomentosum" (áður "Ledum palustre"), er ilmandi runni í undirdeildinni "Ledum" í lyngrósaættkvísl ("Rhododendron") í lyngætt.

Lýsing.

Mýraflóki er lágvaxinn runni sem verður að 50 sm hár (sjaldan að 120 sm) með sígrænum blöðum 12–50 mm löng og 2–12 mm breið. Blómin eru smá, með 5 krónublöð, og eru mörg í hálfsveipum sem eru nokkrir saman endastæðum klösum 3–5 sm í þvermál. Þau eru með sterka lykt sem dregur að býflugur og önnur frjóvgandi skordýr.

Búsvæði og útbreiðsla.

Í Norður-Ameríku vex hann í norðurhluta Grænlands, Kanada, og Alaska, í Evrópu í norður og miðhlutanum, og í Asíu suður til norður Kína, Kóreu og Japan. Hann vex á mýrlendi, runnasvæðum og mosa og fléttu túndru.

Efnainnihald.

Allir hlutar plöntunnar innihalda eitraða terpena sem virka á miðtaugakerfið. Fyrstu einkenni ofskömmtunar er svimi og truflanir í hreyfigetu, sem verða svo krampi, velgja, og meðvitunarleysi. Lyktin ein og sér getur valdið höfuðverk hjá sumu fólki.

Líkar tegundir.

Ekki má rugla þessari tegund við hina skyldu og líku tegund heiðaflóka ("Rhododendron groenlandicum"), sem finnst aðallega á Labrador og Grænlandi, en einnig víðar í norðurhluta Norður-Ameríku), sem er heppilegri til nytja vegna lægri efnainnihalds.

Nytjar.

Jurtalækningar.

Mýraflóki er notaður í jurtalækningum til að gera svonefnt Labrador-te. Sumir telja mýraflóka vera heppilegan til að smyrja á stungu- og bitsár, t.d. vegna skordýra. Hinsvegar hafa engar áreiðanlegar rannsóknir verið gerðar á því enn.

Aðrar nytjar.

Mýraflóki var notaður í Gruit í bjórgerð á miðöldum. Vegna sterkrar lyktarinnar hefur hann áður verið notaður sem vörn gegn fatamöl, einnig moskítóflugum og skordýrum almennt í Skandinavíu.
Dísella Lárusdóttir

Dísella Lárusdóttir (f. 12. mars 1977) er íslensk söngkona. Hún er þekktust sem óperusöngkona og hefur sungið m.a. við Metropolitan Óperuna í New York.

Hún er dóttir Lárusar Sveinssonar trompetleikara og Sigríðar Þorvaldsdóttur leikkonu og á tvær systur. Dísella hefur komið víða við sögu í tónleikahaldi og plötuútgáfu. Hún gaf út plötuna "Solo noi" árið 2007, söng ásamt systrum sínum á plötunni "Jólaboð", hefur einnig sungið í undankeppnum Eurovision og á plötum annarra listamanna. Dísella var hljómborðsleikari í Landi og sonum um tíma.

Árið 2022 vann hún Grammy-verðlaun fyrir bestu óperuupptöku og varð annar Íslendingurinn til að vinna verðlaunin.
Badajoz

Badajoz er höfuðborg Badajoz-héraðs í spænska sjálfstjórnarsvæðinu Extremadúra. Hún stendur við Guadiana-fljót við landamæri Portúgals. Badajoz er fjölmennasta borg Extremadúra og eru íbúar hennar um 152.000 (2011)

Borgin á sér langa sögu allt aftur í bronsöld. Eftir að borgin var endurheimt frá Márum var borgin bitbein Portúgals og Spánar í nokkrar aldir. Í spænska borgarastríðinu var borgin vettvangur grimmilegra aftaka þúsunda íbúa borgarinnar.
Hrefna Ingimarsdóttir

Hrefna Ingimarsdóttir (f. 30. ágúst 1931 í Hnífsdal – dáin í Kópavogi 26. september 2005) var íslenskur körfuknattleiksþjálfari. Hún var fyrsti þjálfari meistaraflokks kvenna í körfuknattleik hjá Íþróttafélagi Reykjavíkur og gerði félagið þrívegis í röð að Íslandsmeisturum, árin 1956 til 1958.

Hrefna lauk prófi frá Gagnfræðaskóla Ísafjarðar og síðan frá Íþróttakennaraskólanum á Laugarvatni þar sem hún lærði körfuknattleik hjá Sigríði Valgeirsdóttur.

Hrefna var gift Inga Þór Stefánssyni, fyrrum körfuknattleiksmanni og formanni körfuknattleiksdeildar ÍR sem lést árið 1966, 35 ára að aldri.
Cuenca

Cuenca er borg í Kastilíu-La Mancha, Spáni og höfuðstaður samnefnds héraðs. Íbúar eru um 55.000 (2017).

Borgin stendur á hæðum nálægt giljum Júcar og Huécar fljótanna. Gamli bær Cuenca er á heimsminjalista UNESCO.
Pinus johndayensis

Pinus johndayensis er útdauð barrtrjártegund í þallarætt. Tegundin þekkist frá Ólígósen-jarðlögum .
Nálarfura

Nálarfura (fræðiheiti: "Pinus monophylla") er furutegund sem er ættuð frá Bandaríkjunum og norðvestur Mexíkó. Útbreiðlsan er frá syðst í Idaho, vestur Utah, Arizona, suðvestur New Mexico, Nevada, austur og suður Kaliforníu og norður Baja California.

Hún vex í hóflegri hæð, frá 1200 til 2300m hæð yfir sjó, sjaldan niður að 950m hæð eða svo hátt sem í 2900m hæð. Hún er útbreidd og oft algeng á svæðinu, myndar umtalsverða opna skóga, oft í bland við eini.

Lýsing.

"Pinus monophylla" er lítið til meðalstórt tré, verður 10 - 20 m hátt og stofninn 0,8m í þvermál. Börkurinn er með óreglulegum sprungum og hreistraður. Barrnálarnar eru yfirleitt stakar sem er óvenjulegt hjá furum (en ekki tvö eða eða fleiri, þó finnast einstaka sinnum nálarfurur með pör af nálum), gild, 4 til 6 sm löng, grágræn til kröftugt blágræn, með loftaugu allan hringinn á yfirborði nálarinnar (og á bæði innrri og ytri hlið á nálapörum). Köngullinn er egg til hnattlaga, stærstur í undirdeildinni Cembroides, um 4,5 - 8 sm langur og breiður lokaður, grænn í fyrstu, verður fölgulur eftir 18 til 20 mánuði, með fáar þykkar köngulskeljar, yfirleitt 8-20 skeljar með fræjum. Könglarnir eru tvö ár að þroskast svo að nýir grænir og eldri brúnir með fræi eða opnir eru á sama tíma á trénu (sjá myndina að ofan til vinstri).

Köngullinn verður 6 til 9 sm breiður þegar hann opnast við þroska, en fræin haldast á á skeljunum eftir opnun. Fræin eru 11 til 16 sm löng, með þunnri skel, hvítri fræhvítu, og vængstubb um 1-2 mm langan. Tómar hnetur með vanþroskuðum fræjum (sjálffrjóvguð) eru ljós á litinn, meðan þau góðu eru dökkbrún. Fræjunum er dreift af fuglinum Gymnorhinus cyanocephalus, sem tínir fræin úr opnum könglunum, og velur aðeins þau dökku og skilur þau ljósu eftir (eins og í myndinni að ofan). Fuglarnir geyma mörg fræjanna til að nota síðar, og eru þau stundum ekki nýtt og verða að nýjum trjám. Reyndar spíra fræin í náttúrinni sjaldnast nema að þau séu geymd af fuglum eða öðrum dýrum.

Undirtegundir og erfðir.

Það eru þrjár undirtegundir:

Hún er skyldust Pinus edulis, sem hún líka blandast við (bæði undirtegundin "monophylla" og "fallax") öðru hverju þar sem útbreiðslusvæði þeirra skarast í vestur Arizona og Utah. Einnig (subsp. "californiarum") blandast hún mikið við P. quadrifolia. Aðgreining þessara tegunda er byggist aðallega "nálabúnti" með stakri nál er í nokkrum vafa eftir að fregnir hafi borist af að tré af Pinus monophylla/Pinus edulis og Pinus monophylla subsp. fallax/Pinus edulis svæðunum séu með færri eða fleiri nálar í búnti eftir þurr eða blaut ár.

Stöku nálarfurur með tvær nálar í búnti í norður Baja California eru blendingar við P. quadrifolia.

Nytjar.

Ætum fræjunum er safnað um allt útbreiðslusvæðið; á mörgum svæðum er uppskerurétturinn í höndum innfæddra ættbálka, en tegundin er gríðarlega menningarlega og efnahagslega mikilvæg fyrir þá.

Nálarfura er einnig ræktuð sem til skrauts á þurrum svæðum. Hún er lítið eitt notuð sem jólatré. Hún er sjaldan séð í ræktun vegna hve erfitt er að láta hana spíra.
Soria

Soria er borg í Kastilíu-León við Douro-fljót og höfuðborg samnefnds héraðs.

Íbúar eru um 39.000 (2017). Borgin er 180 km norðaustur af Madríd og í yfir 1000 metra hæð yfir sjávarmáli. Meðalhiti um 3 gráður í janúar og eru frostdagar 90 yfir árið.
Juan Guaidó

Juan Gerardo Guaidó Márquez (fæddur 28. júlí 1983) er venesúelskur verkfræðingur og stjórnmálamaður. Guaidó er forseti löggjafarþings Venesúela (spænska: "Asamblea Nacional") og í janúar 2019 lýsti hann sig sem forseta landsins til bráðabirgða sem andsvar við Nicolás Maduro, núverandi forseta, vegna efasemda um lögmæti kosningar hans árið 2018 og óánægju með stjórn hans og efnahagsástand landsins. Mörg ríki, meðal annars Bandaríkin, Kanada og Brasilía, viðurkenna nú Guaidó fremur en Maduro sem lögmætan forseta Venesúela.
Pinus × sondereggeri

Pinus" × "sondereggeri er náttúrulegur blendingur á milli "P. taeda" og fenjafuru "(P. palustris)". Honum var upphaflega lýst af H. H. Chapman (1922), sem nefndi hann eftir þeim sem uppgötvaði blendinginn; V. H. Sonderegger, ríkisskógarverði i Louisiana.
Massif Central

Massif Central eða Franska miðhálendið (Oksítanska: "Massís Central") er hálent svæði í Suður-Frakklandi sem samanstendur af fjöllum og hásléttum. Massif Central er aðskilið Ölpunum af Rhône-dalnum.

Granít og umbreytt berg eru helstu bergtegundir og svæðið var eldvirkt fyrir tugþúsundum ára. Hæsti tindurinn er Puy de Sancy (1.886 m).
Færeyskur hestur

Færeyski hesturinn (færeyska: "Føroyska rossið" ) er hestur sem hefur lifað í Færeyjum í hundruði ára. Hann er smágerður, 120-132 cm á hæð, og helst skyldur hjaltlandshestinum. Hlutverk hans var að draga vagna og plóg og bera klyfjar. Hann hefur fjórar gangtegundir eins og íslenski hesturinn (þar með talið tölt) og er með fjölda litaafbrigði. Nú til dags er hann notaður til frístunda.

Í lok 19. aldar voru til um 800 hross. Mörg þeirra voru seld til Bretlands til að vinna í kolanámum og um 1960 voru aðeins nokkrir hestar eftir. Átak var gert í að varðveita hestinn og eru nú til 70-80 hross í Færeyjum.

Tengill.

Rossið - síða um færeyska hrossið á færeysku
Kim Campbell

Avril Phaedra Douglas „Kim“ Campbell (f. 10. mars 1947) er kanadískur stjórnmálamaður, erindreki, lögfræðingur og rithöfundur sem var 19. forsætisráðherra Kanada, í embætti frá 25. júní til 4. nóvember árið 1993. Campbell er fyrsta og hingað til eina konan sem hefur verið forsætisráðherra Kanada. Hún er einnig eini forsætisráðherra landsins sem fæddist í Bresku-Kólumbíu. Campbell er í dag formaður ráðgjafarnefndar hæstaréttar Kanada.

Æviágrip.

Kim Campbell ólst upp í Vancouver og nam stjórnmálafræði við Háskólann í Bresku-Kólumbíu. Þar hlaut hún styrk til doktorsnáms í sovéskri stjórnmálafræði í Hagfræðiskóla Lundúna en hætti í náminu og útskrifaðist þess í stað úr lögfræðinámi árið 1983 úr Háskólanum í Bresku-Kólumbíu. Árið 1984 hóf hún lögfræðistörf í Vancouver.

Campbell var árið 1986 kjörin á löggjafarþing Bresku-Kólumbíu. Hún gekk síðan árið 1988 á neðri deild kanadíska þingsins og sat þar til ársins 1993 fyrir Framsækna íhaldsflokkinn. Árið 1990 varð hún dómsmálaráðherra í ríkisstjórn Brians Mulroney. Hún varð síðan varnarmálaráðherra Kanada í janúar árið 1993.

Mulroney settist í helgan stein árið 1993 eftir níu ára stjórnarsetu. Þá hafði lengi verið litið á Campbell sem vænlegan arftaka hans, bæði á formanns- og forsætisráðherrastól. Á flokksþingi Íhaldsmanna í júní þetta ár bauð Campbell sig fram til að taka við af Mulroney sem formaður og sigraði Jean Charest í formannskjörinu. Þar með varð Campbell forsætisráðherra Kanada, fyrst kvenna. Kjör Campbells þótti boða sveiflu til hægri innan Íhaldsflokksins eftir miðhægrisinnaða stjórn Mulroney og var Campbell gjarnan líkt við Margaret Thatcher í Bretlandi. Þegar Campbell tók við völdum var stutt í kosningar og því einkenndist stjórnartíð hennar fyrst og fremst af kosningabaráttu flokksins. Íhaldsflokkurinn bað afhroð í kosningunum sem haldnar voru í október þetta ár og því varð Campbell að segja af sér bæði sem forsætisráðherra og flokksformaður þann 4. nóvember. Jean Charest varð nýr formaður Íhaldsflokksins en Jean Chrétien, formaður Frjálslynda flokksins, varð forsætisráðherra.

Eftir forsætisráðherratíð sína kenndi Campbell stjórnmálafræði við Harvard-háskóla í nokkur ár. Hún var sendiherra Kanada í Los Angeles frá 1996 til 2000 en sneri aftur til Harvard-háskóla árið 2001 og kenndi þar til ársins 2004. Árið 2001 tók hún þátt í stofnun Madrid-klúbbsins, söfnuðar fyrrum þjóðhöfðingja og ríkisstjórnarleiðtoga sem vinna að því að ryðja braut lýðræðis á heimsvísu. Árið 2004 var hún útnefnd aðalritari hópsins.
Þula

Þulur eru ein gerð íslenskra þjóðkvæða, fleiri en sjö línur að lengd og ekki erindaskipt, sem hefur verið hluti af munnlegri hefð að minnsta kosti síðan á 15. öld. Merking orðsins „þula" hefur breyst í gegnum tíðina og virðist það fyrst hafa átt sérstaklega við kvæði sem tengdust nafnarunum eða annari upptalningu. Á 18. öld tíðkuðust svokallaðar langlokur sem voru langir rímaðir bragir þar sem ekki var skilið á milli erinda. Í seinni tíð hafa þulurnar orðið að barnagælum.

Höfundar þulna eru yfirleitt óþekktir. Þó hafa ýmis seinni tíma skáld tekið ástfóstri við þuluformið og var ljóðskáldið Theodóra Thoroddsen (1863-1954) frá Kvennabrekku í Dölum þeirra langþekktust.

Þjóðlög við íslenskar þulur.

Þulur voru yfirleitt mæltar fram eða raulaðar fyrr á öldum fyrir börn með einföldum laglínum. Mörg þessara þjóðlaga hafa varðveist og þekkjast enn vel í dag. Þá útsetti tónskáldið Jórunn Viðar margar þessar laglínur og gaf út á prenti á ofanverðri 20. öld.
Southend-on-Sea

Southend-on-Sea eða Southend í daglegu máli, er borg í austur-Essex á suðaustur-Englandi. Hún liggur norðan megin við ósa Thames, 64 km austur af London. Íbúafjöldi er um 182.000 (2017).

Southend Pier er lengsta frístundabryggja í heimi.
Stafford

Stafford er höfuðborg í Staffordshire á mið-Englandi. Hún liggur 26 km norður af Wolverhampton og 29 km suður af Stoke-on-Trent. Íbúar eru um 68.000 (2011). Stafford-kastali var byggður á 11. öld af Normönnum.
Stockport

Stockport er borg á stórborgarsvæði Manchester, 7 km suðaustur frá miðbæ Manchester, á Englandi. Íbúar eru um 136.000 (2011). Á 18. öld var þar ein fyrsta vélræna silkiverksmiðja á Bretlandseyjum. Helsta iðngrein á 19. öld var bómullarvinnsla og hattaframleiðsla. Árnar Goyt og Tame renna saman og mynda Mersey við Stockport.

Stockport County er knattspyrnulið borgarinnar.
Lífviður

Thuja er ættkvísl barrtrjáa í Cupressaceae (Grátviðarætt). Það eru fimm viðurkenndar tegundir í ættkvíslinni, tvær ættaðar frá Norður-Ameríku og þrjár í austur Asíu.

Tegundir.

Þær fimm núlifandi tegundirnar eru:

Tegundir sem áður voru taldar til "Thuja" eru:

og margar aðrar.
Fokienia

Fokienia er ættkvísl barrtrjáa í Cupressaceae (Grátviðarætt). Einkenni "Fokienia" eru mitt á milli "Chamaecyparis" og "Calocedrus". Erfðafræðilega er "Fokienia" miklu nær "Chamaecyparis", og ekki allir grasafræðingar sem viðurkenna "Fokienia" sem sjálfstæða ættkvísl. Ættkvíslin inniheldur aðeins eina núlifandi tegund, Fokienia hodginsii , og eina útdauða tegund (steingerfingar) ("Fokienia ravenscragensis").

Nafnið Fokienia er dregið af gamalli umskrift fyrir Fujian hérað, Kína, þaðan sem fyrstu eintökin komu til Evrópu, safnað af Captain Hodgins 1908.

"Fokienia hodginsii" er frá suðaustur Kína (Zhejiang, Guizhou, Yunnan og Fujian) til norður Vietnam (Ha Bac, Hà Giang, Hà Tĩnh, Hòa Bình, Sơn La, Nghệ An, Lào Cai, Lai Châu, Thanh Hóa, Tuyên Quang, Yên Bái og Vĩnh Phúc), vestur mið Víetnam (Đắk Lắk, Gia Lai, Lâm ĐồngLâm Đồng), og vestur til norður Laos.

Tegundinni "Fokienia ravenscragensis" var lýst eftir steingerfingum frá fyrri hluta Paleósen (66-60 m.a. fyrir nútíma) í Ravenscrag mynduninni í suðvestur Saskatchewan og nærliggjandi Alberta, Kanada.
Taiwania cryptomerioides

Taiwania cryptomerioides er stórt sígrænt tré ættað frá austur Asíu.

Útbreiðsla.

Hún er ættuð frá austur Asíu, í fjöllum mið Taiwan, og staðbundið í suðvestur Kína (Guizhou, Hubei, Sichuan, Yunnan, Tíbet) og nærliggjandi svæðum í Myanmar, og norður Víetnam. Tegundinni er ógnað af ólöglegu skógarhöggi vegna verðmæts viðarins á mörgum stöðum. Það er líklegt að útbreiðslan hafi verið mun meiri áður fyrr en skroppið saman vegna mikils skógarhöggs. Stofnar á meginlandi Asíu voru áður taldir aðskilin tegund "Taiwania flousiana" af sumum grasafræðingum, en nefndur munur milli þeirra og stofnsins í Taívan stenst ekki þegar sýni frá mismunandi svæðum eru borin saman.

Lýsing.

Þetta er ein stærsta trjátegundin í Asíu, hún verður að 90 m há með bol að 4m í þvermál ofan við styrktarstofn (buttressed base). Barrnálarnar eru 8 til 15mm langar á ungum til 100 ára trjám, en verða smátt og smátt meira hreisturlaga, 3 - 7 mm langar á eldri trjám. Könglarnir eru litlir, 15 – 25 mm langir, með um 15-30 þunnar, viðkvæmar köngulskeljar, hver með tvemur fræjum.

Viðurinn er mjúkur, en endingargóður og með þægilega kryddlykt, og var mjög eftirsóttur áður, sérstaklega í hof og líkkistur. Hversu sjaldgæf tegundin er og hægur vöxtur í ræktun þýðir að löglegt timbur er nú sjaldgæft.
Blaðmygluætt

Blaðmygluætt (fræðiheiti: "Peronosporaceae") er ætt eggsveppa af blaðmyglubálki. Ættin telur 779 tegundir af 22 ættkvíslum, þar af þekkjast um 20 tegundir hér á landi.

Allar tegundir blaðmygluættar eru sníkjusveppir og eru margir þeirra mjög hýsilsérhæfðir.

Ættkvíslir.

Ættkvíslir eins og þær voru í febrúar 2019.
Pomacea diffusa

Pomacea diffusa er suðuramerísk tegund af ferskvatnssniglum með tálkn og skeljaloku. Hann hefur verið vinsæll í fiskabúr, en telst vera ágeng tegund víða um heim.

Flokkun.

"Pomacea diffusa" var upphaflega lýst sem undirtegund af eplasnigli ("Pomacea bridgesii)". Pain (1960) hélt því fram að "Pomacea bridgesii bridgesii" væri stærra form með takmarkaða útbreiðslu, en sá minni; "Pomacea bridgesii diffusa" væri algengara formið um Amason-dældin (Brasilía, Perú, Bólivía). Cowie og Thiengo (2003) töldu að sú seinni væri fremur sjálfstæð tegund, og hefur það verið staðfest með erfðagreiningu.

Útbreiðsla.

Tegundin er útbreidd um alla Amason-dældina, en "type locality" af "Pomacea diffusa" er í borginni Santa Cruz de la Sierra, Bólivíu. Hann er nú orðinn ílendur sumsstaðar í Flórída, Kúbu, Havaii og suðaustur-Asíu.

Lýsing.

"Pomacea diffusa" er með tiltölulega útstæðan snúð. Hann er ekki með loftrör eins og á eplasnigli, og er svipaður að stærð og "Pomacea paludosa".

Eggjaklasarnir eru óreglulega aflangir, svipað og hjá "Pomacea haustrum", en eru minni og eru ljósbrúnir til laxableikir, en eru hvítir þegar þeir eru nýklaktir.

Nytjar.

Þetta eru meðal tegunda snigla sem eru hafðir í fiskabúrum til skrauts.

Tilvísanir.

Þessi grein inniheldur CC-BY-2.0 texta frá heimildinni "Rawlins".
Cunninghamia konishii

Cunninghamia konishii er sígrænt barrtré sem var lýst af Bunzo Hayata. IUCN skráir tegundina sem viðkvæma. Engar undirtegundir eru skráðar í Catalogue of Life.

Tegunin kemur helst fyrir í Taívan, þar sem hún er einlend.